Kibar 81: B teega Wẽnde
YAA sẽn ta neb tus pis-nu n yi Babilon n na n leb Zerizalɛmmã. La b ta n mikame tɩ Zerizalɛm ra sãama zãnga. Ned baa a ye ra pa ket be ye. Israɛll nebã ra segd n lebs n manega bũmba fãa.
B sẽn ta wã, b pipi tʋʋmd yɩɩ tẽn-kugrã meebo. Yaa tẽn-kugrã zug la b yõogd rũmsã n kõt a Zeova. Kiis a wãn poore, Israɛll nebã sɩnga wẽnd-doogã meebo. La tẽn-yagsã neb ra pa rat tɩ b me wẽnd-doogã ye. Rẽ n so tɩ b mak n na n yɛɛs-b tɩ b yals meebã. B kɩtame meng tɩ Pɛrs rĩm-paalgã yiis noor n gɩdg Israɛll nebã tɩ b ra le me ye.
Yʋʋm 17 masã la Israɛll nebã sẽn yi Babilon n kẽng b ba-yirã. A Zeova tʋma no-rɛɛs a Aaze la no-rɛɛs a Zakari tɩ b tɩ yeel nebã tɩ b lebs n sɩng wẽnd-doogã meebo. Nebã teega Wẽnnaam n sak n maan no-rɛɛsdbã sẽn yeelã. Baa Pɛrs rĩmã sẽn yiis noor n gɩdg tɩ b ra me wã, b lebs n sɩnga wẽnd-doogã meebo.
La Pɛrs kug-zĩid a ye yʋʋr sẽn boond t’a Tatenayi wa n soka Israɛll nebã tɩ ãnd n kõ-b sor tɩ b me wẽnd-doogã. Israɛll nebã yeel-a lame tɩ bãmb sẽn wa n be Babilonnã, rĩm a Sirus yeel-b lame tɩ b leb Zerizalɛm n tɩ me b Wẽnnaam a Zeova roogã.
A Tatenayi toola sebr Babilon n na n sok n ges a Sirus sã n sɩd ra yeela Israɛll nebã tɩ b tɩ me wẽnd-doogã. Rẽ poor bilfu, Pɛrs rĩm-paalgã toola sebr n wilg t’a Sirus sɩd ra yeela woto. Rẽ n so tɩ rĩm-paalgã yeel a Tatenayi t’a bas Israɛll nebã tɩ b me b wẽnd-doogã, la a yeel t’a sõng-b menga. Yʋʋm a naas loogr poore, wẽnd-doogã me n saame tɩ Israɛll nebã sũy yaa noog wʋsgo.
B sẽn me wẽnd-doogã n sa kaoosame masã. A rat n taa yʋʋm 48. Zerizalɛm nebã ra yaa talse, tẽngã ne wẽnd-doogã me ra pa le yaa neer ye. A Ɛsdras zĩnda Babilon n wʋm tɩ wẽnd-doogã rata manegre. Yãmb mii a sẽn maan bũmb ning bɩ?
A Ɛsdras tɩ goma ne a Artazɛgzɛs sẽn da yaa Pɛrs rĩm wakat kãnga wã, tɩ rĩmã sẽn da yaa rĩm-sõngã kõ-a teed wʋsg t’a na n tall n kẽng Zerizalɛm. A Ɛsdras bõosa Israɛll neb nins sẽn da be Babilonnã tɩ b sõng-a t’a tall kũunã n kẽng Zerizalɛm. Yaa sẽn na ta neb tus a yoob n yeel tɩ b na n tũ n kẽngame. B talla wanzuri ne sãnem la teed a taab wʋsg n looge.
La a Ɛsdras ra yɛɛsdame, bala bi-bees n da gɩt nebã soyã zutu. B ra tõe n yõk-b lame n deeg b wanzuri wã ne b sãnemã, la b kʋ-ba. Rẽ n so t’a Ɛsdras tigim neba n pʋʋs a Zeova t’a kogl-b tɩ b ta Zerizalɛm ne laafɩ. Yaa rẽ yĩng la yãmb sẽn ne fotã zug tɩ b pʋʋsdẽ wã.
A Zeova sɩd kogl-b lame. Kiis a naas poore, b taa Zerizalɛm tɩ bũmb ka maan-b ye. Woto wilgdame tɩ ned sã n kos a Zeova t’a kogl-a, a tõe n sɩd kogl-a lame.
Ɛsdras sak a 2 n tɩ tãag a 8.
Sogsgo
- Neb a wãn n yi Babilon n leb Zerizalɛm, la b sẽn ta wã, bõe la b yã-yã?
- Israɛll nebã sẽn ta Zerizalɛmã, b sɩnga bõe meebo, la b bɛɛbã maana bõe?
- A Aaze la a Zakari ra maanda bõe, la b yiiba fãa yeela nebã tɩ bõe?
- Bõe yĩng t’a Tatenayi tool lɛtr Babilone, la rĩmã leok-a lame tɩ bõe?
- A Ɛsdras sẽn wʋm tɩ b ra segd n manega wẽnd-doogã bõe la a maan-yã?
- A Ɛsdras pʋʋsd n kota bõe, la wãn to la Wẽnnaam leok-a, la woto zãmsda tõnd bõe?
Sogsg a taaba
- Karm-y Ɛsdras 3:1-13.
D sã n wa be zĩig Wẽnnaam nebã tiging sẽn ka be, bõe la d segd n ket n maandẽ? (Ɛsd. 3:3, 6; Tʋʋ. 17:16, 17; Heb. 13:15)
- Karm-y Ɛsdras 4:1-7.
Manesem bʋg la a Zorobabɛll tall tũudum gẽdengã wɛɛngẽ, tɩ yaa mak-sõng n kõ a Zeova nin-buiidã? (Yik. 34:12; 1 Kor. 15:33; 2 Kor. 6:14-17)
- Karm-y Ɛsdras 5:1-5, 17 la 6:1-22.
Bõe yĩng tɩ bɛɛbã pa tõog n kɩt tɩ wẽnd-doogã meeb yalse? (Ɛsd. 5:5; Ezai 54:17)
Wãn to la manesem ning Zʋɩf rãmbã kãsem dãmb sẽn tall ne b bɛɛbã wilgd kiris-neb tigingã kãsem dãmb tɩ b segd n baoa a Zeova sõngre, bɛɛbã sã n wa rat n zab ne Wẽnnaam nin-buiidã? (Ɛsd. 6:14; Yɩɩl 32:8; Rom 8:31; Zak 1:5)
- Karm-y Ɛsdras 8:21-23, 28-36.
Nand tɩ d yãk yam n maan bũmbu, a Ɛsdras mak-sõng bʋg la d segd n tũ? (Ɛsd. 8:23; Yɩɩl 127:1; Yel. 10:22; Zak 4:13-15)
mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn